En vindmølletransport havarerede i den sydgående retning mellem Støvring og Hobro N på motorvej E45, og det betød at tre andre biler kørte sammen. Der skete materiel skade ved ulykken. Nordjyllands Politi har forsøgt at lede trafikken ad andre veje, men nu er motorvejens ene spor igen åbent. - Der bliver stadig ryddet op på stedet, og bilkøen er der stadig, fortæller Heine Hansen, der er vagtchef ved Nordjyllands Politi. Han forudser, at der vil gå et stykke tid endnu, inden køen har fortaget sig. Artiklen er opdateret klokken 15.14 med stedbeskrivelse.

Opsummering:
Efter godt en times tid med afspærringer er trafikken ved at løsne op på motorvejen mellem Støvring og Hobro N. Tre biler kørte sammen, og lukkede begge spor, men nu er det ene spor atter åbent.